हिन्दी दलित साहित्य में स्वतन्त्रता प्राप्ति से पूर्व प्रेमनंद, निराला, यशपाल प्रमुख कहानीकार हैं। स्वांतत्रयोत्तर कथाकारों में मार्कण्डेय, अमरकांत, राजेन्द्र यादव, नैमिशराय, ओम प्रकाश बाल्मीकि, पुन्नी सिंह, प्रेम कपाड़िया, डॅा. दयानंद बटोही, डॅा. तेज सिंह, बाबूलाल खंडा, रामचंद आदि चर्चित रचनाकार है। महिला कथाकारों में उषा चन्द्रा, रमणिका गुप्ता, रजत रानी ‘मीनू’, मैत्रेयी पुष्पा, सुभद्रा कुमारी आदि प्रमुख हैं। प्रेमचंद साहित्य द्वारा छुआछूत, जात-पात आदि का विरोध करते हैं। उनकी कहानी ‘ठाकुर का कुआँ’ में ब्राह्मणवाद पर प्रहार दर्शाया गया है। ‘सदगति’ में चमारों पर हो रहे शोषण का सजीव अंकन हुआ है। वही ‘पूस की रात’, ‘कफन’ में दलित संवेदना की झलक दिखायी पड़ती है। इसके अतिरिक्त ‘मन्त्र’, ‘दूध का दाम’, ‘मन्दिर’, ‘गुल्ली डंडा’, ‘लांछन’, ‘सौभाग्य के कोड़े’, ‘शूद्र’, ‘झूठ’, ‘मुक्तिमार्ग’ ऐसी कहानियाँ है जिनसे पता चलता है कि प्रेमचंद दलित आन्दोलन में महत्त्वपूर्ण रचनात्मक योगदान देते हैं। वास्तव में प्रेमचंद की रचनाओं में दलित शब्द सीमित न होकर शुद्र, अछूत, धोबी, चमार, भंगी, उपेक्षित वर्ग तक विस्तृत है, जो शोषित है, पद दलित है। इस पर टिप्पणी करते हुए करूणा शंकर उपाध्याय ने कहा है-‘जब हम दलित विमर्श के आलोक में प्रेमचंद के कथा साहित्य पर पुनः दृष्टिपात करते हैं तो पाते हैं कि उसके विस्तृत कैनवास में भारतीय समाज का हरेक अंग उपस्थित है। इसके भीतर प्रविष्ट होते ही धर्म से पीड़ित, समाज द्वारा उपेक्षित, गांव के सीमान्त पर फैंका गया तथा कथित अछूत समाज, रोटी, कपड़ा, मकान के लिए जद्दोजहद करता हुआ मजदूर वर्ग तथा जीवन की तमाम सुविधाओं से वंचित और युगों से पद दलित अमानवीय स्थितियों में जीने के लिए बाध्य अभिशप्त मनुष्यता अपने समूचे पाप-पुण्य के साथ उपस्थित मिलेगी।’